Legyesbénye Község Önkormányzata Képviselő-testületének 8/2026. (VII. 22.) önkormányzati rendelete
a közterületen történő szeszes ital fogyasztás szabályairól

[1] A rendelet célja a szeszes ital fogyasztásának közterületen való korlátozásával kapcsolatos szabályok megalkotása, amelyek elősegítik az alkoholfogyasztási szokások befolyásolásával a közterület-használat rendjének megőrzését és megtartását, a közterületek tisztán tartását és hozzájárul a közterületi rendbontások, rendzavarások megelőzéséhez.
[2] Legyesbénye Község Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva az Alaptörvény 32. cikk (2) bekezdésében meghatározott eredeti jogalkotói hatáskörében, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdés a) pontjában foglaltak figyelembevételével a következőket rendeli el:
1. §
A rendelet hatálya Legyesbénye Község közigazgatási területén található közterületekre terjed ki.
2. §
E rendelet alkalmazásában:
a)	közterület: a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 29. § (2) bekezdés a) pontjában meghatározott terület.
b)	szeszes ital: a kereskedelemről szóló 2005. évi CLXIV. törvény 2. § 23a. pontjában meghatározott alkohol tartalmú ital.
3. §
(1) A rendelet hatálya alá tartozó közterületeken – a (2) bekezdésben foglaltak kivételével - tilos szeszes ital fogyasztása.
(2) Az (1) bekezdésben foglalt tilalom nem terjed ki:
a)	a jogszabály által előírt engedélyekkel rendelkező alkalmi rendezvényekre, vagy
b)	minden év első és utolsó napjára,
c)	Legyesbénye Község Önkormányzata által rendezett rendezvényekre a rendezvény területére, a rendezvény ideje alatt.
4. §
Ez a rendelet 2026. augusztus 1-jén lép hatályba.

Záradék:
A rendelet 2026. július 22. napján kihirdetve.                             
    
 
Barta Csilla jegyző

Végső előterjesztői indokolás
A közterületen történő szeszes ital fogyasztással kapcsolatban egyre több bejelentés érkezik önkormányzatunkhoz. Gyakori azon bejelentések száma, miszerint buszmegállókban, játszótéren, boltok közelében csoportosan alkoholt fogyasztanak, ezzel együtt szemetelnek, zajonganak. A lakosságot zavarja és felháborítja ez a helyzet, ezért indokolttá vált a szankcionálás lehetőségének biztosítása helyi önkormányzati rendelet megalkotása formájában.
A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabs. tv.) 200. § (1) bekezdés a) pontjában szabályozott közterületi szeszes ital fogyasztás – figyelemmel arra, hogy ilyen jellegű rendelkezést törvény, illetve kormányrendelet nem tartalmaz – ténylegesen csak akkor büntethető, ha helyi szinten önkormányzati rendeletben kerül szabályozásra a tilalom.

